SKRIFTLIG FORESPØRGSEL E-2101/01

af Erik Meijer (GUE/NGL) til Kommissionen

(13. juli 2001)

Om: Handel med papegøjer og andre eksotiske fugle og forbud mod import af CITES-arter

1. Er Kommissionen bekendt med den artikel, som blev bragt i New Scientist den 9. juni 2001, og ifølge hvilken handelen med kæledyr truer med at udrydde papegøjen?

2. Er den klar over, at bl.a. EU og dets medlemsstater i denne artikel anklages for at undlade at gennemføre love, som kunne sætte en stopper for importen af eksotiske fugle, som ulovligt er indfanget i vild tilstand, herunder papegøjer?

3. Deler Kommissionen min foruroligelse over, at biologiske forskere for nylig har opdaget, at 30 % af papegøjerederne i den nye verden ødelægges af ægsamlere, og at tallet for fire udryddelsestruede papegøjearter er 70 %?

4. Er den endvidere lige så foruroliget som jeg over en anden undersøgelse, der citeres i samme artikel, og ifølge hvilken den ulovlige handel med eksotiske fugle først og fremmest trives, fordi den kan bruge den meget omfattende lovlige handel som et røgslør?

5. Er Kommissionen enig i, at EU og dets medlemsstater bør gøre som USA, der i 1992 vedtog Wild Bird Conservation Act, og indføre et totalforbud mod import af CTES-arter?

Svar afgivet på Kommissionens vegne af Margot Wallström

(6. september 2001)

Kommissionen har bemærket sig artiklen i New Scientist af 9. juni 2001 og reagerede ved den 12. juni at sende følgende læserbrev:

Man må tilgive Deres læsere, hvis de på grund af artiklen Sick as a parrot (Syg som en papegøje) [http://www.newscientist.com/dailynews/news.jsp?id=ns9999836] har fået indtryk af at Den Europæiske Union (EU) ikke gennemfører internationale aftaler, der har til formål at regulere handel med papegøjer.

I realiteten er EU's lovgivning, som gennemfører konventionen om international handel med udryddelsestruede vilde dyr og planter (CITES Convention om International Trade in Endangered Species of Wild Fauna and Flora) en af de mest omfattende af sin art i verden. Dette til trods for, at EU ikke har kunnet blive aftalepart til CITES, da et utilstrækkeligt eksisterende CITES-aftaleparter har ratificeret en ændring til traktaten, som tillader dette.

Størstedelen af handlen med papegøjer mellem Latinamerika og EU foregår i henhold til kvoter, der etableres af eksportlandene selv. EU's medlemsstater medvirker til at sikre, at disse kvoter overholdes, ved at kontrollere, at hver enkelt forsendelse indgår i kvotaen, før forsendelsen foretages. Hvis man fra EU's side ikke er overbevist om, at handlen foregår på et bæredygtigt niveau, kan EU midlertidigt suspendere import af bestemte arter fra bestemte lande. EU har ikke tøvet med at gøre dette, når det var nødvendigt, og har derefter samarbejdet med eksportlandene for at rette op på situationen.

Vi søger altid at forbedre vor kontrol og modtager med glæde forslag fra enhver til enhver tid. Desværre har forfatterne af den nævnte undersøgelse valgt ikke at tale med os, før de traf deres konklusioner.

Hvad angår spørgsmålet om importforbud for alle arter, der er opført under CITES, henviser Kommissionen det ærede medlem til sine svar på det ærede medlems skriftlige spørgsmål nr. E-238/01, E-239/01 og E-240/01(1) og E-1786/01(2), som forklarer de forskellige aspekter af virkningen af fællesskabslovgivningen vedrørende handel med vilde dyr og planter og overholdelse af princippet om bæredygtig udnyttelse af vilde dyr og planter, idet dette princip af mange fagfolk i hele verden anses for at være en bedre løsning, hvad angår bevarelse af vilde dyr og planter.

(1) EFT C 261 E af 18.9.2001, s. 71.

(2) EFT C 40 E af 14.2.2002, s. 106.